Rampbestuurwet: DA kry bloednuus in hofDie DA-leier John Steenhuisen. (Foto: Courtney Africa/ANA) Die Konstitusionele Hof het Woensdag ’n hofaansoek deur die DA om die grondwetlikheid van die Wet op Rampbestuur te betwis, van die hand gewys. Die opposisieparty het aangevoer dat die Rampbestuurwet te veel mag in die hande van Nkosazana Dlamini-Zuma, die minister van samewerkende regering en tradisionele sake, plaas. Die hof het egter nou beslis dat dit nie in die belang van geregtigheid sal wees om die saak aan te hoor nie, berig eNCA. Dit is nie die eerste keer dat die regering hof toe gesleep word oor die afsonderingsregulasies net vir ’n hof om in die regering se guns te beslis nie. Maroela Media het vroeër berig die hooggeregshof in Pretoria het Vrydag Fair Trade Independent Tobacco Association (Fita SA) se dringende hofaansoek om die regering se verbod op die verkoop van tabakprodukte ter syde te stel, met koste van die hand gewys. Fita SA het in die hof geargumenteer oor die opheffing van die verbod op die verkoop van tabakprodukte. Die organisasie het onder meer aangevoer dat die verkoop van tabakprodukte noodsaaklik behoort te wees aangesien dit verslawend is. Die hof was egter nie hiervoor te vinde nie. “Fita SA se argument dat sigarette noodsaaklik is omdat dit verslawend is, het geen meriete nie. Die feit dat ’n middel verslawend is, maak dit nie noodsaaklik nie,” het regter-president Dunstan Mlambo in sy uitspraak gesê. Dlamini-Zuma loop sedert die instel van die algehele landwye afsondering deur onder kritiek oor die regering se afsonderingsregulasies.